Δεν θέλει πολλή ανάλυση, τα είδη χρονισμού είναι δύο: ο ιμάντας και η καδένα. Αμφότερα έχουν την ίδια αποστολή, δηλαδή να συνδέουν το στροφαλοφόρο άξονα με τους εκκεντροφόρους άξονες, έτσι ώστε να ανοιγοκλείνουν οι βαλβίδες με συγκεκριμένο ρυθμό. Σε ό,τι αφορά τον ιμάντα χρονισμού, είναι σαφώς πιο ήσυχος σε λειτουργία, με λιγότερους κραδασμούς, ωστόσο χρειάζεται αντικατάσταση κάθε 80.000 χιλιόμετρα περίπου, καθώς το υλικό του είναι ενισχυμένο ελαστικό πολυμερές που φθείρεται με τη χρήση. Στην αντίπερα όχθη, η καδένα χρονισμού θυμίζει την αλυσίδα που συναντάμε σε ποδήλατα ή μοτοσυκλέτες, παράγει σίγουρα περισσότερο θόρυβο και κραδασμούς σε σχέση με τον ιμάντα, όμως έχει πολύ μεγάλη αντοχή, για αυτό άλλωστε προτιμάται σε πιο «δυνατά» αυτοκίνητα.